Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од С. Р. Д. од Софија, Бугарија, поднесени против Решение на Министерството за земјоделство, шумарство и водостопанство, по предметот Барање за пристап до информации од јавен карактер, на 20.08.2025 година, го донесе следното

**Р Е Ш Е Н И Е**

1. Жалбата изјавена од С. Р. Д. од Софија, Бугарија, поднесени против Решението на Министерството за земјоделство, шумарство и водостопанство бр.02-1101/2025 од 21.07.2025 година, заведена во Агенцијата со бр.08-422 на 06.08.2025 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации **бр. 02-1101/2025 од 21.07.2025 година СЕ ПОТВРДУВА.**

**О Б Р А З Л О Ж Е Н И Е**

С. Р. Д. од Софија, Бугарија, како што е наведено во Жалбата, на 14.07.2025 година поднела Барање за пристап до информации од јавен карактер до Министерството за земјоделство, шумарство и водостопанство, со кое побарала по пошта или е-маил да и се достават следните информации:

 „ **I. Копии од сите одлуки/решенија на МЗШВ за внесување на кри-кри козирог (*Capra aegagrus cretica / Capra hircus cretica*) и нивни хибриди како неендемичен вид во РСМ во периодот 2005 – 2025 г.**

За секоја одлука барам комплетниот досие, без дуплирање, кој по закон мора да вклучува:

* 1. **Барање за внесување алохтон дивеч** со потпис и датум.
	2. **Експертска оцена / анализа на ризик** изготвена од акредитирана научна институција (чл. 10 ст. 3 ЗЛ).
	3. **Записник и препорака на стручната комисија** формирана од министерот (чл. 10 ст. 4 ЗЛ).
	4. **Решение (одобрение) за внесување алохтон дивеч во ловиште**, издадено од МЗШВ – конечен административен акт.
	5. **CITES експортно и увозно одобрение** (кри-кри козирогот е Прил. II CITES).
	6. **Документација за карантин и ветеринарен надзор** што е приложена кон барањето (доказ дека Агенцијата за храна и ветеринарство издала дозвола за увоз, чл. 82 ЗВЗ).
	7. Идентификациски листи и лабораториски протоколи (Правилник 2019-72, чл. 69– 72);
	8. **Сите официјални документи издадени од грчките власти** за конкретниот увоз (извозен ветеринарен сертификат, TRACES-известување, CITES-експорт,

дозвола на ΔΑΟΚ/ΥπΑΑΤ итн.)….“

Постапувајќи по ова Барање, Имателот на информации на 21.07.2025 година до Барателот му доставил Решение бр.02-1101/2025 со кое Барањето на Барателот се уважува. Во Решението е наведено: „...Врз основа на податоците од Секторот за шумарство и ловство, Ве известуваме дека Министерството за земјоделство, шумарство и водостопанство на во периодот 2005-2025 година, нема издадено ршеение/одлука за внесување на кри-кри козирог (Capra aegagrus cretica) и негови хибриди како неендемичен вид во Македонија.“

Незадоволен од наведеното Решение, Барателот на информации на 05.08.2025 година поднесе Жалба до Агенцијата, заведена во Агенцијата со бр.08-422 на 06.08.2025 година. Во Жалбата е наведено: „Го оспорувам делот од решението со кој Министерството ме известува дека „во периодот 2005-2025 година нема издадено решение/одлука за внесување на кри-кри козирог и негови хибриди како неендемичен вид. ... Спротивност со постојни факти и сопствени претходни одговори – во одговори од 2017 г. (бр.02-231/4 и 02-232/4) МЗШВ признава внесени единки и нивно стопанисување во ловишта („Конечко“-Штип и др). Повреда на чл.21 ЗСПИЈК – ако навистина не располага со одлуките, Министерството било должно службено да го препрати барањето до надлежен орган (АХВ/Комисија)...“

Агенцијата со електронски допис бр. 08-422 од 06.08.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 08.08.2025 година до Агенцијата преку електронска пошта ги достави сите списи во врска со предметот, меѓудруги и Одговорот на жалба УП бр.02-1101/2025 од 08.08.2025 година. Во Одговорот е наведено: „Со негативна конструкција е одговорено од причина што Министерството во предметниот период наведен во барањето за информации од јавен карактер (2005-2025) нема добиено Барање за издавање на одобрение по предметниот член од Законот за ловство... Во однос на точка 2 од жалбата, не може да утврдиме со кој навод во предметниот документ МЗШВ признава внесени единки. Одговорот даден од стрна на МЗШВ ...се однесува на ловишта во реон Кавадарци и наведува број на воспоставени ловишта, вид на дивеч кој е застапен во нив, концесионери кои имаат право на стопанисување, ловишта каде има право за интензивно одгледување и застрел согласно закон и ловностопанска основа за секое ловиште одделно, вклучително и алохтон вид на дивеч. Во предметниот допис никаде не е наведено признание за внесен вид дивеч цитиран во барањето на странката. Одговорт даден од страна на МЗШВ заведен со архивски број 02-232/4 се однесува на негативен навод за издадена за животно од видот кри-кри јарец....Во однос на должноста да се препрати барањето за информација од јавен карактер до надлежна институција или орган, информираме дека одобренијата согласно предметниот член ... ги издава исклучиво Министерството, по прибавани мислења од други институции. Од причина што до МЗШВ во горенаведениот период врз основа на горенаведените членови не се доставени Барања, цениме дека нема основ за препраќање на Барањето за информации од јавен карактер до друга инситуција или орган.“

Барателот на информации на 14.08.2025 година до Агенцијата по електронски пат ја извести Агенцијата дека „не сум задоволна од содржината и не ја повлекувам жалбата....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата ја **одби како неоснована**, **Решението на Имателот на информации го потврди**, поради следното:

По разгледувањето на Барањето, Жалбата и Решението на Имателот на информации, Агенцијата констатира дека во конкрениот случај, Имателот на информации по Барањето за пристап до информации од јавен карактер од 14.07.2025 година постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел Решение со кое му доставува соодветен одговор.

Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, што значи дека во конкретниот случај, Имателот на информации не е должен да создава нова информација за да го задоволи Барателот на информации во однос на неговото Барање.

Агенцијата му укажува на Барателот на информации, дека во конкретниот случај не може да применува член 18 став 1 од Законот за слободен пристап до информации од јавен карактер, од причина што, како што наведува Имателот на информации, создавач на бараната информација должен е да биде самото Министерство, но во случајот не е создадена бараната информација за да се достави до Барателот.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

.